ચારે જણ આનંદથી જમતા વાતોમાં પડી ગયા. આકાશ કહી રહ્યો હતો કે એ અત્યારે વન્સ મોરના બીજા બે સેન્ટરને સાથે શરુ કરવાની તૈયારીમાં સખત વ્યસ્ત છે, એક સિમલા પાસે અને બીજું દાર્જિલીંગ પાસે, જ્યાં વિશાળ જગ્યામાં હોવાને કારણે કપલ્સ માટેના નાની પેન્ટ્રીવાળા કોટેજીસની સગવડ આપી શકાશે. સલોની એને વચ્ચેથી અટકાવીને કહે માફ કરજો, પણ એ સેન્ટર્સ વિશે હું પછી મારા સજેશન્સ કહીશ, પણ અહીંના સેન્ટર માટે મારે બે-ચાર અગત્યની વાત કહેવાની છે. આ સેન્ટરમાં એક મકાન મને એક્ટિવિટી સેન્ટર શરુ કરવા આપો, એક વર્ષ મને મારી યોજનાઓ પ્રમાણે કામ કરવાની તક આપો તો હું આજે તમારી સાથે જોડાવા તૈયાર છું. એ એક વર્ષના અંતે તમને અને મને એવું લાગે કે આ યોજનાઓ સફળ નથી થઈ રહી અને વન્સ મોર માટે બોજારુપ બની રહી છે તો હું સ્વેચ્છાએ અલગ થઈ જઈશ અને મારી રીતે એને સફળ કરવા પ્રયત્નો કરીશ. આકાશ કહે;” હું તમારા નિર્ણયથી બહુ જ ખુશ થયો છું અને શુભેચ્છા આપું છું કે તમે સફળ થાઓ પણ તમારી યોજના મને વિસ્તારથી કહો તો તેને અમલમાં સારી રીતે મૂકી શકાય.”